Partita ta' ħbiberija: Żbalji fid-difiża detrimentali għal Malta Minn Cristian Muscat – ritratt: Stephen Gatt Malta ………………..0 Irlanda ta' Fuq ….3 F'partita ta' ħbiberija li ntlagħbet fil-Worthersee Stadium, fil-belt ta' Klagenfurt, l-Awstrija, fejn it-team naz­zjonali qed jagħmel kamp ta' taħriġ, it-team immexxi mill-coach, Devis Mangia, safa megħlub mill- Irlanda ta' Fuq bl-iskor ta' 3-0. Fil-veritá, it-team Malti deher 'il bogħod mill-forma li wera fl-aħħar tliet partiti tat-Tazza tad-Dinja hekk kif kien nieqes mill- match prac­tice wara li l-kampjonat Malti waqaf ħesrem, f'Mar­zu li għadda, minħabba l- pandemija tal-Covid-19. It-team Malti kkommetta bosta żbalji fid-difiża bil- konsegwenza li l-avversarji approfittaw. F'din il-partita ddebutta l-midfielder ta' Gzira United, Dexter Xuereb, fejn daħal bħala sostitut minflok Joseph Mbong fis-70 minuta. Barra minn hekk, din kienet ukoll l-ewwel rebħa minn 12-il partita konsekuttiva għall-coach tal-Irlanda ta' Fuq, Ian Baraclough. Għall-kronaka, l-Irlandiżi kellhom bidu mill-aqwa meta appena għaddew żewġ minuti, l-Irlandiżi fetħu l-iskor b'xutt minn barra l-kaxxa ta' JORDAN JONES wara żball fid-difiża Maltija. Fit-12-il minuta, kien Alexander Satariano li antiċipa fil-ħin lil Gavin Whyte li deher li seta' jagħmel xi forma ta' ħsara. Ir-reazzjoni Maltija was­let tliet minuti wara meta Joseph Mbong qabad ballun fuq il-faxxa laterali, avvanza u minn qagħda angolata venven xutt li għadda ftit barra. Fil-21 minuta, l-Irlandiżi ngħataw penalty meta Satariano waqqa' li Whyte fil-kaxxa. Iżda mill-11-il metru, Josh Magennis ra lill-goalkeeper, Henry Bonello, jil­qa' t-tentattiv tiegħu. Fl-24 minuta, il-Maltin fallew ċans tad-deheb li jiksbu d-draw meta minn pożizzjoni ideali Luke Montebello falla minn tarf il-kaxxa ż-żgħira. Fid-39 minuta, il-Maltin ħolqu attakk insidjuż meta Montebello xeħet cross fejn Mbong daħal tajjeb iżda ġie mfixkel fil-ħin minn Niall McGinn. Fil-ftuħ tat-tieni taqsima, l-Irlandiżi ħarġu ferm aggressi u proprju fit-52 minuta ġew ippremjati meta minn indeċiżjoni oħra fid- difiża Maltija, l-iżmarkat GAVIN WHYTE għeleb lill- goalkeeper Malti b'xutt fil-baxx. Żewġ minuti wara, l-Irlandiżi għamluhom tlieta meta f'azzjoni maħduma bejn diversi players, ALISTAIR McCANN għal darb'oħra żmarkat waħdu, xeħet il-ballun fix-xibka mingħajr wisq diffikultá. Sat-tmiem ma kienx hemm azzjonijiet perikolużi fuq il-lasti avversarji.